

**A N U N Ț**

**ÎN ATENȚIA DAPP/REPREZENTANȚI**

În situația corecției nivelurilor de preț aferente medicamentelor aflate sub incidența unor contracte cost-volum/cost-volum-rezultat **rugăm cu insistență** DAPP sau reprezentanții acestora **să asigure respectarea cu strictețe a termenelor de depunere** a documentației prevederilor **art. 24 alin. (5) sau alin. (9)** din Normele privind modul de calcul şi procedura de aprobare a preţurilor maximale ale medicamentelor de uz uman aprobate prin Ordinul ministrului sănătății nr. 368/2017 publicat în Monitorul Oficial al României nr. 215 din 29 martie 2017, cu modificările și completările ulterioare (**„Norme”**).

**Art. 24 alin. (5) din Norme:** *“În situaţia în care medicamentele prevăzute la* ***alin. (1)*** *sunt supuse prevederilor Ordinului ministrului sănătăţii şi al preşedintelui Casei Naţionale de Asigurări de Sănătate nr. 735/976/2018 privind modelul de contract, metodologia de negociere, încheiere şi monitorizare a modului de implementare şi derulare a contractelor de tip cost-volum/cost-volum-rezultat, cu modificările şi completările ulterioare,* ***deţinătorul APP/reprezentantul va depune documentaţia******în vederea efectuării corecţiei cu minimum 90 de zile înainte de încetarea perioadei de valabilitate a contractului.*** *Cu cel puţin 45 de zile anterior expirării valabilităţii preţului din Canamed, Ministerul Sănătăţii comunică Casei Naţionale de Asigurări de Sănătate (CNAS) şi DAPP avizul intern de preţ în vederea reluării procesului de negociere.”*

**Art. 24 alin. (9) din Norme:** *“Pentru medicamentele prevăzute la alin. (1) pentru care în perioada cuprinsă între data încheierii şi data încetării perioadei de valabilitate a contractelor cost-volum/cost-volum-rezultat este* ***emisă o decizie de includere necondiţionată*** *în Listă din partea Agenţiei Naţionale a Medicamentului şi a Dispozitivelor Medicale din România,* ***deţinătorul APP/reprezentantul va depune documentaţia în vederea efectuării corecţiei în termen de maximum 45 de zile de la data emiterii acestei decizii****.”*

Precizăm faptul că cele de mai sus vin în contextul necesității respectării celor statuate de legiuitor, precum și evitării oricăror posibile disfuncționalități în procesul asigurării aprobării în timp util a prețurilor rezultate în urma corecției, inducându-se astfel riscul ca pacienții să rămână perioade de timp neacoperiți de tratament.

**Vă mulțumim pentru colaborare!**